Június 14.

A *Holle anyó*ban a jó lány kútba ugrik, ezen a mese ismerői nem lepődnek meg. Azon az ugráláson már annál inkább, ami a kronológiát illeti: a miskolci Csodamalom Bábszínházból érkezett előadás rendezője, Varga Péter ugyanis némiképp felborítja az események sorrendjét. Olyannyira, hogy alig helyezkedünk el és vesszük fel a fonalat, máris szól a Kakas: itt a mese vége. Persze, ez csak átverés, szépen lebonyolódik a cselekmény, csak a Fazék borul ki, a néző egyáltalán nem.

A Kőszegi Várszínházban 2020 nyarán tartották a *Lili és a bátorság* bemutatóját. Már ez is bátor tett volt a Mesebolt Bábszínháztól, hiszen a történet nem az a kedves nyári családi bohóság. Sőt semmilyen évszakban nem az. Az absztrahálást és gyereklélektani ismereteket napi szinten gyakorló nézők az ebéd előtti és utáni előadást is nehezen vették. A történet megviselte a szívet, a lelket, a szellemet, és a gyomor tján is erősen maró, szorító érzéseket váltott ki. Az esti, vacsorát követő beszélgetésre így ezúttal nem csupán szakmai, de terápiás jelzőt is használhatjuk.

A *Johannes Doktor Faust, borzadályos komédia ördögökkel*-t cseh bábjátékok alapján írta Boráros Milada, a Magamura Alkotóműhely másik, az előadásban szintén játszó fele, Boráros Szilárd pedig a középkortól az avantgárdon át egészen máig tartó egyetemes művészettörténeti szabadegyetemet prezentált a színpadon. Pilári Áron pedig bármit, sőt mindent aláhangolt, -játszott, -loopolt. A nézőtéri hatás: frivol jókedv és vizuális tobzódás.

A Vaskakas Bábszínházban Markó Róbert rendező vezetésével tizenkilencre lapot húztak. *A dzsungel könyve* nem egyszerűen jó cím, hanem nagyon jól eladható cím. Bár a szülői-pedagógusi elvárásrendszeben valószínűleg a Dés–Geszti–Békés-féle musicalverziót, esetleg a Disney-rajzfilmet találjuk, ezért mondhatjuk merészségnek azt, hogy Nagy Orsolya (szöveg) és Rab Viki (zene) egy új, az eredetihez még akkor is jóval hűbb verziót készítettek, ha a korosztályosság korlátokat állított. A vibráló színorgia pedig amellett, hogy megidézte Indiát, a nyári trendhez is tökéletesen passzolt (és jegyezzük fel Sveta Velichkova nevét).

Petőfi népe, pontosabban hálás utókora a költő emlékét nem csupán táblákon őrzi Kecskeméten: közterület, városrész, iskola is van róla elnevezve, a Ciróka Bábszínház pedig egészen frissen, a fesztiválra időzítve tartotta a *Barguzin – lehullt csillag fénye* bemutatóját. Legyen elég annyi, hogy szép és méltó emlékmű a költőnek, miközben pontos korrajz jelenünkről. Mivel Mohácsi János dolgozott már a Katona Józsefről elnevezett, immár nemzetivé lett színházban, és pestiként Pintér Béla is járt társulatával a Budai utczában, erősen vélelmezem, hogy Fábián Péter rendezése is megtalálja itt a maga közönségét.

Az esti beszélgetésben az akár szöges ellentétben álló véleményeket sem rejtették a véka alá, de ahogy az itt, ebben a szakmai kérdésekre fókuszáló (ezt gyorsan húzzuk alá, emeljük ki, és még a betűméretet is növeljük meg!) közegben teljesen megszokott, ezúttal is minden szék a helyén maradt. És ne maradjon el a témalista sem, amelynek mentén az asztaloknál a kiscsoportos beszélgetések folytak: a humor funkciói és szerepe; az idegenség mint toposz; a gyerekszínház kompetenciája – kinek, mit, hogyan; a zene funkciója és szerepe; hogyan működött a dramaturg-rendező-tervező hármasa; monológhelyzetek a bábszínpadon.

Még egy nap van a fesztiválból. Már csak egy nap van a fesztiválból. Honnan nézzük? És honnan folytassuk?